b'\n_START_ARTICLE_\nKam\xc4\x8datka\n_START_PARAGRAPH_\nKam\xc4\x8datka (rusko \xd0\xbf\xd0\xbe\xd0\xbb\xd1\x83\xd0\xbe\xcc\x81\xd1\x81\xd1\x82\xd1\x80\xd0\xbe\xd0\xb2 \xd0\x9a\xd0\xb0\xd0\xbc\xd1\x87\xd0\xb0\xcc\x81\xd1\x82\xd0\xba\xd0\xb0, poluostrov Kam\xc4\x8datka) je 1250 kilometrov dolg polotok na ruskem daljnem vzhodu. Ima povr\xc5\xa1ino 472.300 km\xc2\xb2. Le\xc5\xbei med Tihim oceanom na vzhodu in Ohotskim morjem za zahodu. Med polotokom in Tihim oceanom poteka Kurilsko-kam\xc4\x8datski podmorski jarek z globino 10.500 m._NEWLINE_Osrednjo dolino z reko Kam\xc4\x8datko obdajajo velike ognjeni\xc5\xa1ke gorske verige, ki jih sestavlja okrog 160 ognjenikov, od katerih je 29 \xc5\xa1e delujo\xc4\x8dih. Najvi\xc5\xa1ji je Klju\xc4\x8devska Sopka (4750 m), najbolj znana pa je trojica, ki se dviga nad mestom Petropavlovsk-Kam\xc4\x8datski: Korja\xc5\xa1ka Sopka, Ava\xc4\x8dinska Sopka in ognjenik Kozelski. V notranjosti polotoka se nahaja edina dolina z gejzirji v Evraziji._NEWLINE_Kam\xc4\x8datka je skupaj z delom celine, Komandorskimi otoki in  Otokom Karaginskega del ruskega Kam\xc4\x8datskega kraja (nekdaj do leta 2007 Kam\xc4\x8datske oblasti). Ve\xc4\x8dina od 402.500 prebivalcev je Rusov, naj\xc5\xa1tevil\xc4\x8dnej\xc5\xa1a manj\xc5\xa1ina pa so Korjaki. Na severnemu delu polotoka se je do leta 2007 nahajalo Korja\xc5\xa1ko avtonomno okro\xc5\xbeje, kjer \xc5\xbeivi okrog 13.000 Korjakov. Kam\xc4\x8datska oblast in Korja\xc5\xa1ko avtonomno okro\xc5\xbeje sta se z referendumom 23. oktobra 2005 leta 2007 zdru\xc5\xbeila v kam\xc4\x8datski kraj. _NEWLINE_Med hladno vojno so Sovjeti pri preizku\xc5\xa1anju dosega in zanesljivosti izstrelkov uporabljali Kam\xc4\x8datko kot ciljno to\xc4\x8dko.'